Publication: Magyar Közlöny
Issue: MK-1998-74 (Year: 1998, Number: 74)
Era: 1990-2004
Section: Megállapítottam, hogy az 1995. évi XCI. törvény 8. § (4) bekezdésében felsorolt és a kártalanítást kizáró ok
Paragraph Index: 4446

24. A mézelő méhek nyúlós és enyhébb költésrothadása (a fiasítás betegsége) gyanúja esetén a legjellemzőbb elváltozást mutató helyről kivágott 10× 10 cm-es lépdarabot kell intézeti vizsgálatra küldeni. Amennyiben az elváltozások jellegzetesek és közel azonosak, családonként elegendő egy-egy minta. Abban az esetben, ha a keret különböző részein más-más vagy bizonytalan elváltozásokat találunk, a mintavevő belátása szerinti számú minta is küldhető. A vizsgálati anyagot családonként külön csomagolópapírba vagy dobozkába kell tenni, erre ráírni a méhcsalád azonosítási számát, majd valamennyi mintát az összetörés elkerülése érdekében faládába vagy kartondobozba csomagolva szállítani. El kell kerülni a mézzel telt sejteket tartalmazó minták vételét, mert az szennyezheti a küldeményt. Mellőzni kell csomagolóanyagként az üveget vagy műanyag zacskót is, mert ezekben a vizsgálati anyag hamar tönkremegy.

Source: https://magyarkozlony.hu/hivatalos-lapok/adf08acb3c9193490bf4bd7f01a5fe2506309a46/dokumentumok/4daa75fd1791c92b07a0f3e5cf7dca54bc24933e/letoltes